২১ বছর পর রোমে মুখোমুখি ভেনাস-সেরেনা
স্পোর্টস ডেস্ক | ১৫ মে ২০১৯, বুধবার
ইতালিয়ান ওপেনের দ্বিতীয় রাউন্ডে আজ বড় বোন ভেনাস উইলিয়ামসের মুখোমুখি হচ্ছেন সেরেনা উইলিয়ামস। রোমে তাদের শেষবার দেখা হয়েছিল দুই দশকেরও বেশি সময় আগে। ৩৭ বছর বয়সী সেরেনা চারবারের ইতালিয়ান ওপেন চ্যাম্পিয়ন। আর ৩৮ বছর বয়সী ভেনাস প্রথম ও শেষবার এ ট্রফি জিতেছিলেন ১৯৯৯ সালে।
গত মার্চে মিয়ামি ওপেন খেলতে গিয়ে হাঁটুর চোটে পড়েন ২৩ গ্র্যান্ড স্লামজয়ী সেরেনা। দু’মাস পর কোর্টে ফিরেই তুলে নিয়েছেন সরাসরি সেটের জয়। গত সোমবার ইতালিয়ান ওপেনের প্রথম রাউন্ডে সেরেনা হারান সুইজারল্যান্ডের রেবেকা পিটারসেনকে। অপরদিকে, বেলজিয়ামের এলিসা মর্টেন্সকে পরাজিত করেন ভেনাস।
২১ বছর পর রোমে বড় বোনের বিপক্ষে ম্যাচ নিয়ে রোমাঞ্চিত সেরেনা। তিনি বলেন, ‘শেষবার কি আমরা কোন রাউন্ডে মুখোমুখি হয়েছিলাম ঠিক মনে করতে পারছি না। আমরা অনেকবারই একে অপরের বিপক্ষে লড়েছি। তবে ইদানিং একটু আগেভাগে দেখা হয়ে যাচ্ছে আমাদের।’ ১৯৯৮ সালে অনুষ্ঠিত ওই ম্যাচটি ছিল ইতালিয়ান ওপেনের কোয়ার্টার ফাইনাল। সেবার সরাসরি সেটে জিতেছিনে ভেনাস। ৭ বারের গ্র্যান্ড স্লামজয়ী এই তারকা বলেন, ‘আমি জানি ও ভালো খেলবে। আমার সঙ্গে একটু বেশিই ভালো খেলে। কারণ আমরা একে অপরের চিরপ্রতিদ্বন্দ্বি।’
চিরপ্রতিদ্বন্দ্বি ভেনাসের বিপক্ষে হেড টু হেড রেকর্ডে ১৮-১২ ব্যবধানে এগিয়ে সেরেনা। সর্বশেষ গত বছর ইউএস ওপেনের দ্বিতীয় রাউন্ডে বড় বোনকে সরাসরি সেটে হারান তিনি।